《同师道弟奉亲游延平凤山》
宋代·陈宓

我来一载强，再觌凤山面。
时当秋末垂，群木尚葱倩。
卓彼鸾停姿，清流洁于练。
照影眩其仪，世治乃一见。
伊予独何人，娄获遇奇盼。
去年旱少收，田里多流转。
今年虽得稔，旧恙复枝蔓。
圣主肩有虞，斯瑞遂可援。
却笑闽越氏，虽美谁与传。
山势较奇崛，泉源费洿羡。
坚松峻壁挂，暗溜阴崖溅。
莎寒晚不雕，果异红堪恋。
四围巧逻遮，千级窘攀缘。
弟兄承板舆，向晚不知倦。
诗成寄山中，聊用纪缱绻。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。